Projekts

Latvijas Republikas Ministru kabinets

2017.gada \_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_\_\_\_.§)

**Muitas noliktavu, pagaidu uzglabāšanas un brīvo zonu noteikumi**

Izdoti saskaņā ar Muitas likuma

6.panta 5., 12., 13.punktu un

25.panta otrās daļas 1., 3. un 4.punktu

**1. Vispārīgie jautājumi**

1. Noteikumi nosaka:

1.1. kārtību, kādā izsniedz, groza, aptur, atjauno un anulē atļauju muitas noliktavas darbībai;

1.2. kārtību, kādā izsniedz, groza, aptur, atjauno un anulē atļauju pagaidu uzglabāšanas vietas darbībai;

1.3. kārtību, kādā apstiprina preču uzskaiti brīvajā zonā;

1.4. preču uzskaites un identificēšanas kārtību muitas noliktavā;

1.5. kārtību, kādā notiek pagaidu uzglabāšanā esošo preču uzskaite pagaidu uzglabāšanas vietā;

1.6. kārtību, kādā persona, kuras darbībā ietilpst brīvajā zonā esošu preču uzglabāšana, apstrāde, pārdošana vai pirkšana, veic preču uzskaiti;

1.7. kārtību, kādā iesniedz pagaidu uzglabāšanas deklarāciju;

1.8. kārtību, kādā pagaidu uzglabāšanā esošās preces pārvieto starp dažādām pagaidu uzglabāšanas vietām;

1.9. kārtību, kādā izpilda saistības pēc muitas noliktavas darbības atļaujas anulēšanas;

1.10. kārtību, kādā ārpussavienības preces, kuras netiek apliktas ar akcīzes nodokli, pārvieto ar autotransportu starp Rīgas brīvostas, Liepājas speciālās ekonomiskās zonas vai Ventspils brīvostas daļām (turpmāk - brīvās zonas) viena muitas kontroles punkta ietvaros.

2. Lai teritoriju (tai skaitā ēkas un būves) izmantotu par muitas noliktavu vai pagaidu uzglabāšanas vietu, nepieciešams saņemt Valsts ieņēmumu dienesta izsniegtu atļauju muitas noliktavas darbībai (turpmāk – muitas noliktavas atļauja) vai atļauju pagaidu uzglabāšanas vietas darbībai (turpmāk – pagaidu uzglabāšanas vietas atļauja).

3. Šajos noteikumos minētos iesniegumus un ar tiem saistītos dokumentus, kā arī citu informāciju un dokumentus, kas attiecas uz šajos noteikumos minētajām atļaujām vai apstiprinājumu Valsts ieņēmumu dienestā iesniedz papīra formā vai elektroniska dokumenta veidā, vai izmantojot Valsts ieņēmumu dienesta elektroniskās deklarēšanas sistēmu (turpmāk – EDS).

4. Valsts ieņēmumu dienests lēmumus par šajos noteikumos minēto atļauju un apstiprinājuma izsniegšanu, grozīšanu, apturēšanu, atjaunošanu un anulēšanu paziņo likumā "[Par nodokļiem un nodevām](http://likumi.lv/ta/id/33946-par-nodokliem-un-nodevam)" noteiktajā kārtībā.

5. Muitas noliktavas atļaujas vai pagaidu uzglabāšanas vietas atļaujas turētājam ir pienākums atļaujā noteiktajā vietā preču uzglabāšanu nodrošināt atbilstoši normatīvo aktu prasībām, kas noteiktas attiecīgajām precēm.

6. Par muitas noliktavu atļauts izmantot kuģi-bunkurētāju.

7. Ar Valsts ieņēmumu dienesta atļaujuārpussavienības preces uz laiku var izvest no muitas noliktavas saskaņā ar Eiropas Parlamenta un Padomes 2013.gada 9.oktobra regulas (ES) Nr.952/2013, ar ko izveido Savienības Muitas Kodeksu (turpmāk – regula Nr.952/2013) 240.pantu, lai precēm veiktu parastos apstrādes veidus atbilstoši Komisijas 2015. gada 28. jūlija Deleģētās regulas (ES) 2015/2446, ar ko papildina Eiropas Parlamenta un Padomes Regulu (ES) Nr.952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (turpmāk – regula Nr.2015/2446), 180.pantam.

8.  Pagaidu uzglabāšanas vietā atļauts glabāt Savienības preces, ja Valsts ieņēmumu dienests to norāda šo noteikumu 22.punktā minētajā pagaidu uzglabāšanas vietas atļaujā.

9. Nefasētās Savienības preces pagaidu uzglabāšanas vietā, muitas noliktavā un brīvajā zonā uzglabā atsevišķi no nefasētām ārpussavienības precēm.

**2. Muitas noliktavas vai pagaidu uzglabāšanas vietas atļaujas izsniegšana**

**2.1. Muitas noliktavas atļaujas izsniegšana**

10. Valsts ieņēmumu dienests izsniedz muitas noliktavas atļauju saskaņā ar regulas Nr.952/2013 211.panta 1.punkta “b” apakšpunktu, regulas Nr.2015/2446 2.panta 7.punkta “h” apakšpunktu un 171.panta 1.punktu, un Komisijas 2016.gada 17.decembra Deleģētās regulas (ES) Nr.2016/341, ar ko papildina Eiropas Parlamenta un Padomes regulu (ES) Nr.952/2013 attiecībā uz pārejas noteikumiem, kurus paredz attiecībā uz konkrētiem Savienības Muitas Kodeksa noteikumiem, ja attiecīgas elektroniskās sistēmas vēl nedarbojas, un groza Deleģēto regulu Nr.2015/2446 (turpmāk - regula Nr.2016/341), 12.pielikumu.

11. Lai saņemtu muitas noliktavas atļauju, persona Valsts ieņēmumu dienestā iesniedz iesniegumu atļaujas saņemšanai.

12. Iesniegumu muitas noliktavas atļaujas saņemšanai noformē saskaņā ar šo noteikumu pielikumā minēto muitas noliktavas atļaujas iesnieguma paraugu.

13. Persona, iesniedzot šo noteikumu 11.punktā minēto iesniegumu, tampievieno šādus dokumentus:

13.1. tās vietas plānu vai plāna kopiju, kuru paredzēts izmantot par muitas noliktavu. Plānā norāda iesnieguma iesniedzēja nosaukumu un regulas Nr.2015/2446 1.panta 18.punktā paredzēto reģistrācijas un identifikācijas numuru (turpmāk – EORI numurs), precīzi iezīmētu un skaidri identificējamu muitas noliktavas adresi, kadastra numuru, atrašanās vietu, ārējo robežu, kopējo platību, un, ja tāda ir, kopējo rezervuāru un cauruļvadu sistēmu un iekārtu shēmu, katra rezervuāra un katra cauruļvada tilpumu;

13.2. rezervuāru un cauruļvadu kalibrēšanas tabulas;

13.3. ja iesnieguma iesniedzējam nepieder nekustamais īpašums vai kopīpašuma domājamā daļa, kuru paredzēts izmantot par muitas noliktavu, tā nekustamā īpašuma, kuru paredzēts izmantot par muitas noliktavu, īpašnieka vai tiesiskā valdītāja izsniegtu rakstisku piekrišanu izmantot nekustamo īpašumu par muitas noliktavu, vai nomas līgumu. Ja nekustamajam īpašumam ir kopīpašnieki vai vairāki tiesiskie valdītāji, tad persona iesniedz visu nekustamā īpašuma kopīpašnieku vai tiesisko valdītāju rakstisku piekrišanu, kurā norāda nekustamā īpašuma kadastra apzīmējumu vai telpu grupas kadastra apzīmējumu, īpašnieka, kopīpašnieku vai tiesisko valdītāju vārdu, uzvārdu un personas kodu vai nosaukumu (firmu) un reģistrācijas numuru, kā arī laika posmu, kurā attiecīgais nekustamais īpašums tiks izmantots par muitas noliktavu. Ja nekustamā īpašuma, kurā ir izveidota muitas noliktava, īpašnieks, kopīpašnieks, tiesiskais valdītājs vai tiesiskie valdītāji atsauc izsniegto piekrišanu izmantot nekustamo īpašumu par muitas noliktavu vai izbeidz nomas attiecības, tad muitas noliktavas turētājs vai minētāspersonas rakstiski informē Valsts ieņēmumu dienestu ne vēlāk kā 30 dienas pirms atsaukšanas termiņa iestāšanās;

13.4. Valsts ugunsdzēsības un glābšanas dienesta atzinumu (kopiju) par muitas noliktavas atbilstību normatīvajiem aktiem ugunsdrošības jomā;

13.5. Valsts vides dienesta reģionālās vides pārvaldes atzinumu (kopiju) par muitas noliktavas atbilstību normatīvajiem aktiem vides aizsardzības jomā;

13.6. iesnieguma iesniedzēja rakstiski sagatavotu garantijas rakstu saskaņā ar Eiropas Komisijas 2009.gada 7.jūlija Regulas (EK) Nr.612/2009, ar kuru nosaka kopējus sīki izstrādātus noteikumus eksporta kompensāciju sistēmas piemērošanai lauksaimniecības produktiem (turpmāk – regula Nr.612/2009) 37.panta 2.punktu, ja muitas noliktavu ir paredzēts izmantot kā pārtikas krājumu noliktavu regulas Nr.612/2009 37.panta 1.punkta izpratnē;

13.7. ja muitas parāda, kas var rasties, nodrošināšanai izmanto citas personas nevis muitas noliktavas atļaujas turētāja galvojumu, šīs personas rakstisku apliecinājumu tās galvojuma izmantošanai;

13.8. ja muitas noliktavu paredzēts izveidot kuģī-bunkurētājā:

13.8.1. kuģa-bunkurētāja kuģošanas spējas apliecību (kopiju);

13.8.2. kuģa-bunkurētāja tilpņu izvietojuma shēmu (kopiju), kurā norādīts iesnieguma iesniedzēja nosaukums un EORI numurs, precīzi iezīmētas un skaidri identificētas muitas noliktavas darbībai izmantojamās tilpnes, to tilpums un kopējais cauruļvadu sistēmas tilpums;

13.8.3. tilpņu un cauruļvadu kalibrēšanas tabulas;

13.9. informāciju par preču uzskaitei paredzēto programmatūru (datorprogrammu), kas atbilst normatīvajos aktos par grāmatvedības kārtošanu un organizāciju noteiktajām prasībām.

14. Ja šo noteikumu 11.punktā minēto iesniegumu paraksta persona, kura ir tā nekustamā īpašuma, kuru paredzēts izmantot par muitas noliktavu, kopīpašnieks vai viens no tiesiskajiem valdītājiem, tad jāiesniedz pārējo šo noteikumu 13.3.punktā minēto nekustamā īpašuma kopīpašnieku vai tiesisko valdītāju rakstiska piekrišana.

15. Valsts ieņēmumu dienests, atbilstoši iesniegtajam iesniegumam, pieņem lēmumu izsniegt muitas noliktavas atļauju, ja:

15.1. ir iesniegti šo noteikumu 11. un 13.punktā minētie dokumenti;

15.2. ir izpildītas šajos noteikumos noteiktās prasības, kā arī regulas Nr.Nr.952/2013, regulas Nr.2015/2446, regulas Nr.2015/2447 un regulas Nr.2016/341 prasības attiecībā uz muitas noliktavas procedūru;

15.3. iesnieguma iesniedzējam nav nodokļu, nodevu vai citu valsts noteikto obligāto maksājumu parādu vai attiecīgo maksājumu termiņi ir pagarināti (atlikti, sadalīti) nodokļu jomu reglamentējošos normatīvajos aktos noteiktajā kārtībā un tā veic maksājumus saskaņā ar nodokļu administrācijas lēmumu (nomaksas grafiku) vai nodokļu administrācijas lēmuma izpilde ir apturēta uz pirmstiesas izskatīšanas laiku.

16. Ja muitas noliktavā ir atļauta šo noteikumu 7.punktā minētā ārpussavienības preču izvešana uz laiku no muitas noliktavas, Valsts ieņēmumu dienests muitas noliktavas atļaujā izdara attiecīgu atzīmi un norāda veidu, kādā muitas noliktavas turētājs var veikt minēto preču izvešanu uz laiku no muitas noliktavas, kā arī norāda konkrētas uzskaites prasības.

17. Ja muitas noliktavā ir atļauta līdzvērtīgo preču izmantošana saskaņā ar Regulas Nr.952/2013 223.panta 2.punkta “a” apakšpunktu, Valsts ieņēmumu dienests muitas noliktavas atļaujā izdara attiecīgu atzīmi un norāda veidu, kādā muitas noliktavas turētājs var veikt līdzvērtīgo preču izmantošanu, kā arī norāda konkrētas uzskaites prasības.

18. Ja ir atļauta ārpussavienības preču, kam piemērota uzglabāšana muitas noliktavā, pārvietošana bez muitas formalitāšu kārtošanas saskaņā ar Regulas Nr.2446/2015 179.panta 3.punktu, Valsts ieņēmumu dienests muitas noliktavas atļaujā izdara attiecīgu atzīmi un norāda veidu, kādā muitas noliktavas atļaujas turētājs var veikt minēto preču pārvietošanu bez muitas formalitāšu kārtošanas, kā arī norāda konkrētas uzskaites prasības.

19. Ja muitas noliktavu ir paredzēts izmantot kā pārtikas krājumu noliktavu Regulas Nr.612/2009 37.panta 1.punkta izpratnē, Valsts ieņēmumu dienests muitas noliktavas atļaujā izdara attiecīgu atzīmi un norāda konkrētas uzskaites prasības.

20. Valsts ieņēmumu dienests muitas noliktavas atļaujā norāda preču uzskaites prasības, ņemot vērā regulas Nr.2015/2446 178.panta 1.punktu un konkrētā atļaujas turētāja darbības jomu.

21. Valsts ieņēmumu dienests pieņem lēmumu par atteikumu izsniegt muitas noliktavas atļauju, ja nav izpildītas šo noteikumu 15[.punktā](http://likumi.lv/ta/id/272000-muitas-noliktavu-darbibas-noteikumi#p18) minētās prasības.

**2.2. Pagaidu uzglabāšanas vietas atļaujas izsniegšana**

22. Valsts ieņēmumu dienests izsniedz pagaidu uzglabāšanas vietas atļauju saskaņā ar regulas Nr.952/2013 148.pantu, regulas Nr.2015/2446 2.panta 5.punkta “d” apakšpunktu un 117.pantu.

23. Lai saņemtu pagaidu uzglabāšanas vietas atļauju, persona Valsts ieņēmumu dienestā iesniedz iesniegumu atļaujas saņemšanai.

24. Iesniegumā pagaidu uzglabāšanas vietas atļaujas saņemšanai persona norāda šādu informāciju:

24.1. personas nosaukumu;

24.2. juridisko adresi;

24.3. EORI numuru;

24.4. pasta adresi, tālruņa numuru, elektroniskā pasta adresi, ziņas par muitas jautājumos atbildīgo kontaktpersonu;

24.5. pagaidu uzglabāšanas vietas atrašanās adresi, kadastra numuru, kopējo platību, tilpumu un, ja tāda ir, kopējo rezervuāru un cauruļvadu sistēmu un iekārtu shēmu, katra rezervuāra un katra cauruļvada tilpumu;

24.6. vai pagaidu uzglabāšanas vietā plānots uzglabāt Savienības preces;

24.7. informāciju par preču uzskaites vietu un veidu, ja pagaidu uzglabāšanas vietā plānots uzglabāt Savienības preces;

24.8. vispārējā galvojuma atsauces numuru;

24.9. preču, kam plānots piemērot pagaidu uzglabāšanu, kombinētās nomenklatūras kodu un aprakstu. Ja iesniegums attiecas uz vairākām dažādu preču pozīcijām, iesniegumā norāda vai preces ir lauksaimniecības preces un/vai rūpniecības preces.

25. Persona, iesniedzot šo noteikumu 23.punktā minēto iesniegumu, tampievieno šādus dokumentus:

25.1. tās vietas plānu vai plāna kopiju, kuru paredzēts izmantot par pagaidu uzglabāšanas vietu. Plānā norāda iesnieguma iesniedzēja nosaukumu un EORI numuru, precīzi iezīmētu un skaidri identificējamu pagaidu uzglabāšanas vietas adresi, kadastra numuru, atrašanās vietu, ārējo robežu, kopējo platību, un, ja tāda ir, kopējo rezervuāru un cauruļvadu sistēmu un iekārtu shēmu, katra rezervuāra un katra cauruļvada tilpumu;

25.2. rezervuāru kalibrēšanas un cauruļvadu kalibrēšanas tabulas;

25.3. ja iesnieguma iesniedzējam nepieder nekustamais īpašums vai kopīpašuma domājamā daļa, kuru paredzēts izmantot par pagaidu uzglabāšanas vietu, tā nekustamā īpašuma, kuru paredzēts izmantot par pagaidu uzglabāšanas vietu, īpašnieka vai tiesiskā valdītāja izsniegtu rakstisku piekrišanu izmantot nekustamo īpašumu par pagaidu uzglabāšanas vietu, vai nomas līgumu. Ja nekustamajam īpašumam ir kopīpašnieki vai vairāki tiesiskie valdītāji, tad persona iesniedz visu nekustamā īpašuma kopīpašnieku vai tiesisko valdītāju rakstisku piekrišanu, kurā norāda nekustamā īpašuma kadastra apzīmējumu vai telpu grupas kadastra apzīmējumu, īpašnieka, kopīpašnieku vai tiesisko valdītāju vārdu, uzvārdu un personas kodu vai nosaukumu (firmu) un reģistrācijas numuru, kā arī laika posmu, kurā attiecīgais nekustamais īpašums tiks izmantots par pagaidu uzglabāšanas vietu. Ja nekustamā īpašuma, kurā ir izveidota pagaidu uzglabāšanas vieta, īpašnieks, kopīpašnieks, tiesiskais valdītājs vai tiesiskie valdītāji atsauc izsniegto piekrišanu izmantot nekustamo īpašumu par pagaidu uzglabāšanas vietu vai izbeidz nomas attiecības, tad pagaidu uzglabāšanas vietasturētājs vai minētās personas rakstiski informē Valsts ieņēmumu dienestu ne vēlāk kā 30 dienas pirms atsaukšanas termiņa iestāšanās;

25.4. Valsts ugunsdzēsības un glābšanas dienesta atzinumu (kopiju) par pagaidu uzglabāšanas vietasatbilstību normatīvajiem aktiem ugunsdrošības jomā;

25.5. Valsts vides dienesta reģionālās vides pārvaldes atzinumu (kopiju) par pagaidu uzglabāšanas vietas atbilstību normatīvajiem aktiem vides aizsardzības jomā;

25.6. ja muitas parāda, kas var rasties, nodrošināšanai izmanto citas personas nevis pagaidu uzglabāšanas vietas atļaujas turētāja galvojumu, šīs personas rakstisku apliecinājumu tās galvojuma izmantošanai.

25.7. Ja pagaidu uzglabāšanas vietu paredzēts izveidot kuģī-bunkurētājā:

25.7.1. kuģa-bunkurētāja kuģošanas spējas apliecību (kopiju);

25.7.2. kuģa-bunkurētāja tilpņu izvietojuma shēmu (kopiju), kurā norādīts iesnieguma iesniedzēja nosaukums un EORI numurs, precīzi iezīmētas un skaidri identificētas pagaidu uzglabāšanas vietai izmantojamās tilpnes, to tilpums un kopējais cauruļvadu sistēmas tilpums;

25.7.3. tilpņu un cauruļvadu kalibrēšanas tabulas.

26. Ja šo noteikumu 23.punktā minēto iesniegumu paraksta persona, kura ir tā nekustamā īpašuma, kuru paredzēts izmantot par muitas noliktavu  vai pagaidu uzglabāšanas vietu, kopīpašnieks vai viens no tiesiskajiem valdītājiem, tad jāiesniedz pārējo šo noteikumu 25.3.punktā minēto nekustamā īpašuma kopīpašnieku vai tiesisko valdītāju rakstiska piekrišana.

27. Valsts ieņēmumu dienests, atbilstoši iesniegtajam iesniegumam, pieņem lēmumu izsniegt pagaidu uzglabāšanas vietas atļauju, ja:

27.1. ir iesniegti šo noteikumu 23. un 25.punktā minētie dokumenti;

27.2. ir izpildītas šajos noteikumos noteiktās prasības, kā arī regulas Nr.Nr.952/2013, regulas Nr.2015/2446, regulas Nr.2015/2447 un regulas Nr.2016/341 prasības attiecībā uz pagaidu uzglabāšanu;

27.3. iesnieguma iesniedzējam nav nodokļu, nodevu vai citu valsts noteikto obligāto maksājumu parādu vai attiecīgo maksājumu termiņi ir pagarināti (atlikti, sadalīti) nodokļu jomu reglamentējošos normatīvajos aktos noteiktajā kārtībā un tā veic maksājumus saskaņā ar nodokļu administrācijas lēmumu (nomaksas grafiku) vai nodokļu administrācijas lēmuma izpilde ir apturēta uz pirmstiesas izskatīšanas laiku.

28.Ja ir atļauta ārpussavienības preču pārvietošana starp dažādām pagaidu uzglabāšanas vietām saskaņā regulas Nr.952/2013 148.panta 5.punktu un regulas 2015/2447 193.pantu,Valsts ieņēmumu dienests pagaidu uzglabāšanas vietas atļaujā izdara attiecīgu atzīmi un norāda veidu, kādā pagaidu uzglabāšanas vietas atļaujas turētājs var veikt minēto preču pārvietošanu, kā arī norāda konkrētas uzskaites prasības.Preču pārvietošana starp pagaidu uzglabāšanas vietām Latvijā atļauta vienkāršotā kārtībā, ievadot ziņas par preču nosūtīšanu un saņemšanu EMDAS elektroniskajā muitas datu apmaiņas sistēmas pagaidu uzglabāšanas modulī.

29. Valsts ieņēmumu dienests pagaidu uzglabāšanas vietas atļaujā norāda preču uzskaites prasības, ņemot vērā regulas Nr.2015/2446 116.pantu un konkrētā atļaujas turētāja darbības jomu.

30. Valsts ieņēmumu dienests pieņem lēmumu par atteikumu izsniegt pagaidu uzglabāšanas vietas atļauju, ja nav izpildītas šo noteikumu 27[.punktā](http://likumi.lv/ta/id/272000-muitas-noliktavu-darbibas-noteikumi#p18) minētās prasības.

**3. Grozījumu izdarīšana muitas noliktavas vai pagaidu uzglabāšanas vietas atļaujā**

31. Muitas noliktavas atļaujas vai pagaidu uzglabāšanas vietas atļaujas turētājs par visām šo noteikumu 11., 12., 13., 23., 24. un 25. punktā minēto dokumentu un ziņu izmaiņām piecu darba dienu laikā no izmaiņu rašanās brīža rakstiski informē Valsts ieņēmumu dienestu. Iesniegumam par izmaiņām pievieno dokumentus, kas apstiprina grozījumu nepieciešamību. Attiecīgajām ziņām jābūt viegli identificējamām un nepārprotami attiecināmām uz turpmāko muitas noliktavas darbību vai pagaidu uzglabāšanas vietas darbību.

32. Ja nepieciešams un, ja ir izpildītas šajos noteikumos noteiktās prasības, kā arī regulas Nr.952/2013, regulas Nr.2015/2446, regulas Nr.2015/2447 un regulas Nr.2016/341 prasības attiecībā uz muitas noliktavas procedūru vai pagaidu uzglabāšanu, Valsts ieņēmumu dienests pieņem lēmumu par grozījumu izdarīšanu muitas noliktavas atļaujā vai pagaidu uzglabāšanas vietas atļaujā.

33. Ja Valsts ieņēmumu dienests pēc šo noteikumu 31.punktā minētās informācijas saņemšanas konstatē, ka šo noteikumu 11., 12., 13., 23., 24. un 25.punktā minēto dokumentu un ziņu izmaiņu rezultātā netiks izpildītas šajos noteikumos minētās muitas noliktavas atļaujas vai pagaidu uzglabāšanas atļaujas izsniegšanas prasības, Valsts ieņēmumu dienests pieņem lēmumu par atteikumu izdarīt grozījumus attiecīgajā atļaujā.

**4. Muitas noliktavas vai pagaidu uzglabāšanas vietas atļaujas apturēšana un anulēšana**

34. Valsts ieņēmumu dienests pieņem lēmumu apturēt muitas noliktavas atļauju vai pagaidu uzglabāšanas vietas atļauju šādos gadījumos:

34.1. atļaujas turētājs sniedzis nepilnīgas vai nepatiesas ziņas vai dokumentus, kam ir bijusi nozīme, pieņemot lēmumu izsniegt atļauju vai lēmumu izdarīt grozījumus atļaujā, un nav piemērojams regulas Nr.952/2013 27.panta 1.punkts;

34.2. dokumenti vai ziņas par to, ka mainījušies nosacījumi, saskaņā ar kuriem izsniegta atļauja, Valsts ieņēmumu dienestā ir iesniegtas vēlāk nekā piecu darbdienu laikā pēc attiecīgo nosacījumu maiņas;

34.3. atļaujas turētājam ir beidzies atļaujā norādītā vispārējā galvojuma vai atbrīvojuma no galvojuma derīguma termiņš un jauns vispārējais galvojumus vai atbrīvojums no galvojuma nav saņemts;

34.4. ir beidzies šo noteikumu 13.3. vai 25.3.apakšpunktā minētajā nomas līgumā vai rakstiskajā piekrišanā izmantot nekustamo īpašumu par muitas noliktavu vai pagaidu uzglabāšanas vietu norādītais termiņš un cits līgums, kas apliecina attiecīgās teritorijas nomas tiesības vai rakstiska piekrišana izmantot nekustamo īpašumu par muitas noliktavu vai pagaidu uzglabāšanas vietu, nav iesniegts;

34.5. muitas noliktavas atļaujas turētājs nav ievērojis atļaujā, šajos noteikumos, kā arī regulā Nr.952/2013, regulā Nr.2015/2446 un regulā Nr.2015/2447 noteiktās prasības attiecībā uz muitas noliktavas procedūru;

34.6. pagaidu uzglabāšanas vietas atļaujas turētājs nav ievērojis atļaujā, šajos noteikumos, kā arī regulā Nr.952/2013, regulā Nr.2015/2446 un regulā Nr.2015/2447 noteiktās prasības attiecībā uz pagaidu uzglabāšanu.

35. Valsts ieņēmumu dienests lēmumā par muitas noliktavas atļaujas vai pagaidu uzglabāšanas vietas atļaujas apturēšanu norāda termiņu, kādā atļaujas turētājam ir jānovērš atļaujas apturēšanas iemesli.

36. Laikā, kad muitas noliktavas atļauja ir apturēta, preču ievešana muitas noliktavā ir aizliegta.

37. Laikā, kad pagaidu uzglabāšanas vietas atļauja ir apturēta, preču ievešana pagaidu uzglabāšanas vietā ir aizliegta.

38. Laikā, kad muitas noliktavas atļauja ir apturēta, muitas noliktavā novietotajām ārpussavienības precēm muitas noliktavas procedūru regulas Nr.952/2013 215.panta 1.punktā noteiktajā kārtībā ir atļauts pabeigt.

39. Laikā, kad pagaidu uzglabāšanas vietas atļauja ir apturēta, pagaidu uzglabāšanas vietā novietotajām ārpussavienības precēm pagaidu uzglabāšanu regulas Nr.952/2013 149. un 150.pantā noteiktajā kārtībā ir atļauts pabeigt.

40. Ja atļaujas turētājs ir novērsis atļaujas apturēšanas iemeslu, Valsts ieņēmumu dienests atceļ lēmumu, ar kuru tika apturēta muita noliktavas atļauja vai pagaidu uzglabāšanas vietas atļauja.

41. Valsts ieņēmumu dienests pieņem lēmumu anulēt muitas noliktavas atļauju vai pagaidu uzglabāšanas vietas atļauju šādos gadījumos:

41.1. atļaujas turētājs iesniedzis rakstisku iesniegumu par atļaujas anulēšanu un muitas noliktavā vai pagaidu uzglabāšanas vietā neatrodas ārpussavienības preces;

41.2. atļaujas turētājs šo noteikumu 35.punktā minētajā Valsts ieņēmumu dienesta lēmumā par atļaujas apturēšanu norādītajā termiņā nav novērsis atļaujas apturēšanas iemeslus;

41.3. muitas noliktavas atļaujas turētājs pēc muitas noliktavasatļaujas atjaunošanas gada laikā nav ievērojis minētajāatļaujā vai šajos noteikumos, vai arī regulā Nr.952/2013, regulā Nr.2015/2446 vairegulā Nr.2015/2447 noteiktās prasības attiecībā uz muitas noliktavas procedūru;

41.4. pagaidu uzglabāšanas vietas atļaujas turētājs pēc pagaidu uzglabāšanas vietas atļaujas atjaunošanas gada laikā nav ievērojis atļaujā vai šajos noteikumos, vai arī regulā Nr.952/2013 vai regulā Nr.2015/2446 un regulā Nr.2015/2447 noteiktās prasības attiecībā uz pagaidu uzglabāšanu;

41.5. atļaujas turētājam ir pasludināts maksātnespējas process;

41.6. 90 dienu laikā muitas noliktavā neatrodas muitas noliktavas procedūrai pakļautas preces;

41.7. 90 dienu laikā pagaidu uzglabāšanas vietā nav novietotas ārpussavienības preces.

42. Anulētās muitas noliktavas atļaujas turētājam ir pienākums regulas Nr.952/2013 215.panta 1.punktā noteiktajā kārtībā visas saistības ar valsti attiecībā uz muitas noliktavā novietotajām ārpussavienības precēm nokārtot 90 dienu laikā pēc lēmuma par atļaujas anulēšanu stāšanās spēkā.

43.Anulētās pagaidu uzglabāšanas vietas atļaujas turētājam ir pienākums visas saistības ar valsti attiecībā uz pagaidu uzglabāšanas vietā novietotajām ārpussavienības precēm nokārtot regulas Nr.952/2013 149.pantā noteiktajā termiņā.

**5. Pagaidu uzglabāšanas deklarācijas iesniegšana**

44. Par ārpussavienības precēm, kas atrodas pagaidu uzglabāšanas vietā, iesniedz regulas Nr.952/2013 145.pantā noteikto pagaidu uzglabāšanas deklarāciju (turpmāk – deklarācija). Deklarāciju persona, kura uzrāda vai kuras vārdā uzrāda preces, iesniedz uzraudzības muitas iestādei, kas norādīta atļaujā pagaidu uzglabāšanas vietas darbībai.

45. Lai iesniegtu deklarāciju, persona EDS sniedz šādas ziņas:

45.1. deklarācijas iesniedzēja EORI numurs, nosaukums, adrese;

45.2. pagaidu uzglabāšanas vietas atļaujas numurs, ja šāda informācija ir pieejama;

45.3. tās pagaidu uzglabāšanas vietas adrese, kurā preces tiks uzglabātas;

45.4. galvojuma veids un galvojuma apliecības numurs;

45.5. uzraudzības muitas iestāde;

45.6. deklarācijas iesniegšanas datums;

45.7. pagaidu uzglabāšanas vietas atļaujas turētāja EORI numurs, ja šāda informācija ir pieejama, nosaukums, adrese;

45.8. tā transporta veids, ar kuru prece ir ievesta pagaidu uzglabāšanas vietā, un transportlīdzekļa identifikācijas numurs;

45.9. pārvadājuma dokumenta veids un numurs;

45.10. iepriekš piemērotās muitas procedūras dokumenta veids un numurs (izņemot šo noteikumu 46. punktā minēto gadījumu);

45.11. konteinera identifikācijas numurs, ja kravu pārvieto konteinerā;

45.12. preces nosūtītāja EORI numurs, ja tāds nosūtītājam ir piešķirts un ir pieejams, nosaukums, adrese;

45.13. preces saņēmēja EORI numurs, ja tāds saņēmējam ir piešķirts un ir pieejams, nosaukums, adrese;

45.14. preces apraksts (parastais tirdzniecības preču apraksts; tam jābūt pietiekami precīzam, lai preci varētu identificēt);

45.15. preces bruto masa kilogramos;

45.16. preces iepakojuma veids;

45.17. preces vietu skaits (preces iepakojumu skaits; neiesaiņotām precēm, beramām vai lejamām kravām – deklarēto preču apjoms).

46. Ja persona deklarāciju iesniedz, izmantojot kādu no regulas Nr.952/2013 145.panta 5.punkta “a” vai “b” apakšpunktā minētajiem veidiem, tad persona EDS norāda izmantotā dokumenta numuru, no kura automatizētā veidā tiek pārņemti dati, kurus papildina ar trūkstošajām šo noteikumu 45.punktā minētajām ziņām, ievērojot datu aizsardzības nosacījumus.

47. Ja persona deklarāciju iesniedz, izmantojot kādu no regulas Nr.952/2013 145.panta 6.punktā minētajām ostas vai transporta informācijas sistēmām, tad atbildīgā persona nodrošina, ka minētajās sistēmās ir šādai deklarācijai nepieciešamie dati un tie ir pieejami muitas iestādei.

48. Ja deklarāciju iesniedz persona, kura nav pagaidu uzglabāšanas vietas atļaujas turētājs, tad persona, kura ir pagaidu uzglabāšanas vietas atļaujas turētājs, EDS apliecina, ka piekrīt paredzētajai preču novietošanai attiecīgajā pagaidu uzglabāšanas vietā.

49. Ja pagaidu uzglabāšanas pieteikšanas brīdī EDS nedarbojas, deklarāciju iesniedz uzraudzības muitas iestādē papīra formā (turpmāk - atkāpšanās režīms).

50. Triju darbdienu laikā pēc EDS darbības atjaunošanas pagaidu uzglabāšanas vietas atļaujas turētājs deklarāciju iesniedz elektroniski, norādot atkāpšanās režīmā noformētās deklarācijas datumu un muitas iestādes piešķirto deklarācijas numuru.

**6.Preču uzskaite muitas noliktavā un pagaidu uzglabāšanas vietā**

**6.1. Preču uzskaite muitas noliktavā**

51. Muitas noliktavas atļaujas turētājs muitas noliktavā nodrošina preču uzskaiti un identificēšanu.

52. Muitas noliktavas atļaujas turētājs muitas noliktavā uzglabājamo preču uzskaitē ietver:

52.1. visiem muitas noliktavas atļauju turētājiem obligātās ziņas - regulas Nr.2015/2446 178.panta 1.punkta “a”, “b”, “c”, “d”, “e”, “f”, “j” un “l” apakšpunktos norādītās ziņas;

52.2. Regulas Nr.2015/2446 178.panta 1.punkta “g”, “m”, “p”, “q” un “r” apakšpunktos norādītās ziņas, ja šādas ziņas ir nepieciešamas atbilstoši izsniegtās muitas noliktavas atļaujas izmantošanas nosacījumiem, un “h” un “i” apakšpunktos minētajos gadījumos, ja muitas noliktavā atrodas preces, kas deklarētas šajos apakšpunktos minētajām procedūrām.

53. Ja, novietojot muitas noliktavā preces, muitas noliktavas atļaujas turētājs konstatē atšķirības starp preču pavaddokumentos norādīto un faktisko daudzumu vai arī cita veida atšķirības, tas nekavējoties, bet ne vēlāk kā vienas darbdienas laikā par konstatētajām atšķirībām, izmantojot EDS, informē Valsts ieņēmumu dienestu.

54. Ja muitas noliktavas atļaujas turētājs 14 dienu laikā no neatbilstību konstatēšanas brīža par konstatētajām atšķirībām iesniedz EDS iesniegumu muitas deklarācijas labošanai un dokumentāri apstiprinātu informāciju no kravas īpašnieka vai nosūtītāja par neatbilstības iemesliem. Valsts ieņēmumu dienests izvērtē iesniegto informāciju un dokumentus un apstiprina vai noraida grozījumus muitas deklarācijā, informējot muitas noliktavas atļaujas turētāju par muitas maksājumu parādu.

55. Pēc grozījumu izdarīšanas muitas deklarācijā vai muitas maksājumu parāda samaksas muitas noliktavas atļaujas turētājs veic atbilstošus labojumus preču uzskaitē.

56. Ja preču glabāšanas laikā muitas noliktavā muitas noliktavas atļaujas turētājs konstatē preču zudumus, kas nav preču dabiskie zudumi vai pārsniedz preču dabisko zudumu normu, kas noteikta saskaņā ar normatīvajiem aktiem, muitas noliktavas atļaujas turētājs līdz katra mēneša 15.dienai par iepriekšējā mēnesī konstatēto iesniedz Valsts ieņēmumu dienestā informāciju un dokumentus, kas apliecina preču zudumu rašanos.

57. Valsts ieņēmumu dienests izvērtē saskaņā ar šo noteikumu [56.punktu](http://likumi.lv/ta/id/272000-muitas-noliktavu-darbibas-noteikumi#p37) iesniegto informāciju un ņemot vērā regulas Nr. 952/2013 124. panta 4. punktā noteikto informē muitas noliktavas atļaujas turētāju par muitas maksājumu parādu.

58. Muitas noliktavas atļaujas turētājs pēc muitas maksājumu parāda samaksas veic atbilstošus labojumus preču uzskaitē.

**6.2. Preču uzskaite pagaidu uzglabāšanas vietā**

59. Pagaidu uzglabāšanas vietas atļaujas turētājs pagaidu uzglabāšanas vietā nodrošina preču uzskaiti un identificēšanu.

60. Ārpussavienības precēm, par kurām iesniegta pagaidu uzglabāšanas deklarācija, EDS uzskaiti veic pagaidu uzglabāšanas vietas atļaujas turētājs, norādot šo noteikumu 45.punktā minētās ziņas, kā arī preču uzglabāšanas faktisko vietu neiesaiņotām precēm, beramām vai lejamām kravām (piemēram, noliktava, tvertne).

61. Izvedot ārpussavienības preces no pagaidu uzglabāšanas vietas, uzskaitē norāda šādas ziņas:

61.1. preces izvešanas datums;

61.2. tā transporta veids, ar kuru prece ir izvesta no pagaidu uzglabāšanas vietas, un transportlīdzekļa identifikācijas numurs;

61.3. konteinera identifikācijas numurs, ja preci izved no pagaidu uzglabāšanas vietas konteinerā;

61.4. ziņas par muitas procedūras dokumentu, ar kuru prece ir izvesta no pagaidu uzglabāšanas vietas, – veids un numurs;

61.5. izvestās preces bruto masa kilogramos;

61.6. izvestās preces vietu skaits - preces iepakojumu skaits; neiesaiņotām precēm, beramām vai lejamām kravām – deklarēto preču apjoms.

62. Ja pagaidu uzglabāšanas vietā pēc preču ņemšanas uzskaitē, tajā skaitā, pēc to pārvietošanas starp pagaidu uzglabāšanas vietām, tiek konstatētas atšķirības starp pagaidu uzglabāšanas deklarācijā norādīto un faktisko preču daudzumu vai svaru vai cita veida atšķirības, pagaidu uzglabāšanas vietasatļaujas turētājs nekavējoties, bet ne vēlāk kā vienas darbadienas laikā informē uzraudzības muitas iestādi, izmantojot EDS un 14 dienu laikā no neatbilstību konstatēšanas brīža nosūta no kravas īpašnieka vai nosūtītāja saņemtu dokumentāri apstiprinātu informāciju par neatbilstību iemesliem.

63. Ja muitas iestāde saskaņo pagaidu uzglabāšanas vietas turētāja iesūtīto pamatojumu preču neatbilstības labojumiem, atbilstoši labojumi tiek automātiski pārņemti pagaidu uzglabāšanas vietas atļaujas turētāja uzskaitē un deklarācijā.

64. Ja pagaidu uzglabāšanas vietas turētāja iesūtītais pamatojums preču neatbilstības labojumiem netiek saskaņots, Valsts ieņēmumu dienests informē pagaidu uzglabāšanas vietas atļaujas turētāju par muitas maksājumu parādu.

65. Šo noteikumu 23.punktā minētā iesnieguma iesniedzējs pagaidu uzglabāšanas vietas atļaujas saņemšanai vai pagaidu uzglabāšanas vietas atļaujas turētājs Savienības preces reģistrē normatīvajos aktos par grāmatvedības kārtošanu un organizāciju noteiktajā dokumentu reģistrā.

**7. Brīvās zonas**

**7.1. Preču uzskaites brīvajā zonā apstiprināšana un grozījumu veikšana preču uzskaites apstiprinājumā**

66. Licencēta kapitālsabiedrība, kura Rīgas brīvostas likumā noteiktajā kārtībā vēlas iegūt brīvās zonas statusu Rīgas brīvostā, Liepājas speciālās ekonomiskās zonas komercsabiedrība, kas Liepājas speciālās ekonomiskās zonas likumā noteiktajā kārtībā noslēgusi līgumu ar Liepājas speciālās ekonomiskās zonas pārvaldi par komercdarbību Liepājas speciālās ekonomiskās zonas teritorijā un vēlas iegūt brīvās zonas statusu Liepājas speciālajā ekonomiskajā zonā, licencēta kapitālsabiedrība, kas noslēgusi līgumu ar Ventspils brīvostas pārvaldi par licencētu komercdarbību Ventspils brīvostas teritorijā un saņēmusi Brīvostas pārvaldes atļauju šādai darbībai, un vēlas iegūt brīvās zonas statusu Ventspils brīvostā , Rēzeknes speciālās ekonomiskās zonas komersants, kas Rēzeknes speciālās ekonomiskās zonas likumā noteiktajā kārtībā noslēdzis līgumu ar Rēzeknes speciālās ekonomiskās zonas pārvaldi par komercdarbību Rēzeknes speciālās ekonomiskās zonas teritorijā un vēlas iegūt brīvās zonas statusu Rēzeknes speciālajā ekonomiskajā zonā,  pēc atļaujas komercdarbības veikšanai brīvās zonas režīmā saņemšanas preču uzskaiti brīvajā zonā saskaņā ar regulas Nr.952/2013 214.panta 1.punktu, veic  Valsts ieņēmumu dienesta apstiprinātā veidā.

67. Šo noteikumu 66.punktā minētās personas, kuru brīvajās zonās plānota ārpussavienības preču uzglabāšana, apstrāde, pārdošana vai pirkšana, pirms atļaujas licencētas komercdarbības veikšanai brīvās zonas režīmā saņemšanas, iesniedz Valsts ieņēmumu dienestā iesniegumu par preču uzskaites veida apstiprinājumu, kurā norāda šādu informāciju:

67.1. iesnieguma iesniedzēja nosaukumu;

67.2. EORI numuru;

67.3. brīvās zonas teritorijas, kurā paredzēts veikt darbības ar precēm, adresi;

67.4. paredzamās darbības ar precēm un veidu, kādā veiks preču uzskaiti un identificēšanu, kā arī informāciju preču uzskaites programmatūras identificēšanai;

67.5. līdzvērtīgo preču izmantošanu, ja tā ir plānota;

67.6. Savienības preču uzglabāšana, ja tā ir plānota;

67.7. preču uzskaites un ievedamo vai izvedamo preču transporta pavaddokumentu oriģinālu vai kopiju atrašanās (uzglabāšanas) vietas adresi;

68. Preču uzskaiti persona veic informatīvajā sistēmā, kas nodrošina ierakstu reģistra informācijas saglabāšanu par katru ierakstu vai ieraksta labojumu, tā veidu, datumu un laiku, sistēmas ieraksta numuru, kā arī ieraksta veicēju.

69. Pēc šo noteikumu 67.punktā minētajā iesniegumā norādītās informācijas izvērtēšanas, Valsts ieņēmumu dienests pieņem lēmumu par preču uzskaites apstiprināšanu (turpmāk – apstiprinājums) vai atteikumu apstiprināt preču uzskaiti.

70. Valsts ieņēmumu dienests pieņem lēmumu par atteikumu apstiprināt preču uzskaiti, ja netiek izpildītas šo noteikumu 68.punktā un 78.punktā noteiktās prasības attiecībā uz preču uzskaites saturu un izveidoto programmatūru.

71. Šo noteikumu 69.punktā minētajā apstiprinājumā Valsts ieņēmumu dienests norāda:

71.1. preču uzskaites veidu un uzskaites veikšanas kārtību;

71.2. preču uzskaitei noteiktās prasības;

71.3. termiņu un veidu pārskata par iepriekšējā mēnesī brīvajā zonā ievestajām, izvestajām un uzskaitē esošajām precēm iesniegšanai;

71.4. attiecīgu ierakstu, ja brīvajā zonā ir atļauta līdzvērtīgo preču izmantošana.

72. Par izmaiņām šo noteikumu 67.punktā minētajā iesniegumā vai šo noteikumu 69.punktā minētajā apstiprinājumā norādītajā informācijā persona piecu darba dienu laikā no izmaiņu rašanās brīža paziņo Valsts ieņēmumu dienestam, iesniedzot iesniegumu par izmaiņām. Iesniegumam par izmaiņām pievieno dokumentus, kas pamato grozījumu nepieciešamību attiecīgajā apstiprinājumā.

73. Izvērtējot šo noteikumu 72.punktā minētajā iesniegumā par izmaiņām norādīto informāciju, Valsts ieņēmumu dienests pieņem lēmumu par grozījumu izdarīšanu apstiprinājumā vai atteikumu izdarīt grozījumus, ja grozījumu rezultātā persona nespēs nodrošināt šo noteikumu 71.punktā minētās prasības.

74. Ja persona neievēro šo noteikumu 69.punktā minētajā apstiprinājumā, šajos noteikumos, regulā Nr.952/2013 un regulā Nr.2015/2446 noteiktās prasības, kas attiecas uz brīvās zonas darbību, Valsts ieņēmumu dienests pieņem lēmumu apturēt izsniegto apstiprinājumu.

75. Valsts ieņēmumu dienests lēmumā par apstiprinājuma apturēšanu norāda termiņu, kādā personai jānovērš apturēšanas iemesli, taču minētais termiņš nav ilgāks par 90 dienām.

76. Valsts ieņēmumu dienests anulē apstiprinājumu un  informē attiecīgi Rīgas brīvostas pārvaldi, Ventspils brīvostas pārvaldi, Liepājas SEZ pārvaldi vai Rēzeknes SEZ pārvaldi, ja:

76.1. persona nav novērsusi apturēšanas iemeslu lēmumā par apstiprinājuma apturēšanu norādītajā termiņā;

76.2. persona iesniegusi rakstisku iesniegumu par apstiprinājuma anulēšanu un brīvās zonas teritorijā neatrodas preces;

76.3. ja persona pēc apstiprinājuma atjaunošanas gada laikā nav ievērojusi apstiprinājumā, šajos noteikumos, regulā Nr.952/2013 un regulā Nr.2015/2446 noteiktās prasības, kas attiecas uz brīvās zonas darbību.

**7.2. Preču uzskaite brīvajā zonā**

77. Persona, kuras brīvajā zonā tiek uzglabātas, apstrādātas, pārdotas vai pirktas ārpussavienības preces, nodrošina brīvajā zonā uzglabāto preču uzskaiti un identificēšanu.

78. Preču uzskaitē norāda regulas Nr.2015/2446 178.pantā minētās ziņas:

78.1. 1.punkta no “b” līdz “f” apakšpunktos minētās ziņas;

78.2. ja uz precēm attiecas 1.punkta “g”, “j”, “m” un “q” apakšpunkts, norāda šajos apakšpunktos minētās ziņas;

78.3. 2.punktā minētās ziņas.

79. Persona vienu reizi mēnesī šo noteikumu 69.punktā minētajā apstiprinājumā norādītajā termiņā iesniedz pārskatu par iepriekšējā mēnesī brīvajā zonā ievestajām, izvestajām un uzskaitē esošajām ārpussavienības precēm, norādot muitas dokumenta numuru vai preču transporta pavadzīmes numuru saskaņā ar kuru preces ir ievestas brīvajā zonā un izvestas no tās, vai nodrošina Valsts ieņēmumu dienesta amatpersonām tiešsaistes piekļuvi preču uzskaites sistēmai.

**8. Preču pārvietošana starp brīvo zonu teritorijām**

**viena muitas kontroles punkta ietvaros**

80. Preču, kurām saskaņā ar regulas Nr.952/2013 nosacījumiem nav Savienības preču statusa un kuras netiek apliktas ar akcīzes nodokli, pārvietošanu ar autotransportu starp brīvo zonu teritorijām Rīgas brīvostā, Liepājas speciālajā ekonomiskajā zonā vai starp Ventspils brīvostas daļām viena muitas kontroles punkta ietvaros veic, elektroniski saskaņojot iepriekš minēto pārvietošanu ar muitas kontroles punktu.

81. Lai, pirms preču pārvietošanas, persona, no kuras brīvās zonas teritorijas preces paredzēts izvest, saņemtu šo noteikumu 80.punktā minēto saskaņojumu, persona muitas kontroles punktam elektroniski iesniedz informāciju, kurā norāda:

81.1. brīvās zonas uzņēmumus un preču atrašanās vietu adreses, starp kurām preces paredzēts pārvietot;

81.2. preču nosaukumu, preču tirdzniecības aprakstu, konteinera numuru, iepakojumu skaitu un svaru (bruto/neto);

81.3. transportlīdzekļa, ar kuru tiks pārvietotas preces, reģistrācijas numuru;

81.4. muitas deklarācijas galveno atsauces numuru (MRN) vai dokumenta, kas noformēts, preces ievedot Rīgas brīvostā, Liepājas speciālās ekonomiskās zonas brīvajā zonā vai Ventspils brīvostā, numuru;

81.5. datumu, līdz kuram plānota preču pārvietošana.

82. Muitas kontroles punkts trīs stundu laikā no iesnieguma saņemšanas elektroniski personai uz elektroniskā pasta adresi nosūta saskaņojumu vai atteikumu preču pārvietošanai.

83. Vienas dienas laikā pēc preču pārvietošanas pabeigšanas, persona, kuras brīvās zonas teritorijā ir saņemtas preces, elektroniski paziņo muitas kontroles punktam par preču saņemšanu.

**9. Noslēguma jautājumi**

84. Atļauju, kas piešķirtas pamatojoties uz Padomes 1992.gada 12.oktobra [Regulu (EEK) Nr.2913/92](https://www.vid.gov.lv/dokumenti/tiesibu_akti/regulas/regula_2913_92%20konsolideta%20versija%20uz%2001.01.2007.pdf) par Kopienas Muitas kodeksa izveidi, Komisijas 1993.gada 2.jūlija [Regulu (EEK) Nr.2454/93](http://eur-lex.europa.eu/LexUriServ/LexUriServ.do?uri=CONSLEG:1993R2454:20090701:LV:PDF), ar ko nosaka īstenošanas noteikumus Padomes Regulai (EEK) Nr.2913/92 par Kopienas Muitas kodeksa izveidi un Ministru kabineta 2015.gada 3.februāra noteikumiem Nr.57 “Muitas noliktavu darbības noteikumi”, turētāji līdz atļaujas atkārtotai izvērtēšanai nodrošina preču uzskaiti muitas noliktavā atbilstoši tām prasībām, kas noteiktas Ministru kabineta 2015.gada 3.februāra noteikumos Nr.57 “Muitas noliktavu darbības noteikumi”.

85. Šo noteikumu 12.punkts ir spēkā līdz 2017.gada 1.oktobrim.

86. Pēc 2017.gada 2.oktobra iesniegumu muitas noliktavas atļaujas saņemšanai un pagaidu uzglabāšanas vietas atļaujas saņemšanai Valsts ieņēmumu dienestā iesniedz Savienības Muitas kodeksa Muitas lēmumu sistēmā, izmantojot EDS.

87. Šo noteikumu 28.punktā noteiktais regulējums par ārpussavienības preču pārvietošanu starp dažādām pagaidu uzglabāšanas vietām stājas spēkā 2018.gada 1.martā.

88. Preču uzskaite saskaņā ar šo noteikumu 60. un 61.punktā minētajām prasībām ir piemērojama līdz 2018.gada 28.februārim. Pēc 2018.gada 1.marta uzskaite tiek veikta saskaņā ar regulas Nr.2015/2446 116.pantu.

89. Preču uzskaite un pārskata iesniegšana saskaņā ar šo noteikumu 68. un 79.punktā minētajā prasībām ir piemērojama līdz tiks ieviesta vienota elektroniska sistēma brīvajās zonāsievesto un uzglabāto preču uzskaites un pārvietošanas reģistrēšanai.

90. Apstiprinājumi, kuri izdoti līdz šo noteikumu spēkā stāšanās dienai, ir spēkā līdz 2019.gada 2.maijam vai līdz to pārskatīšanas brīdim, ja tāds iestājas agrāk. Persona, kura līdz šo noteikumu spēkā stāšanās dienai ir saņēmusi apstiprinājumu, preču uzskaitē norāda šo noteikumu 78.punktā noteikto informāciju.

91. Šo noteikumu 81.punktā norādītās ziņas, pārvietojot preces ar autotransportu starp brīvo zonu teritorijām Rīgas brīvostā, Liepājas speciālajā ekonomiskajā zonā vai Ventspils brīvostā viena muitas kontroles punkta ietvaros, iesniedz līdz vienotas brīvo zonu informācijas sistēmas ieviešanai. Pēc minētās sistēmas ieviešanas par preču pārvietošanu paziņo un saņem muitas kontroles punkta saskaņojumu preču pārvietošanai sistēmā.

Ministru prezidents M.Kučinskis

Finanšu ministra vietā –

Ministru prezidents M.Kučinskis